2002/736/EY: Neuvoston päätös, tehty 12 päivänä heinäkuuta 2002, luvan antamisesta Helleenien tasavallalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 2 ja 28 a artiklasta poikkeavaa toimenpidettä



Virallinen lehti nro L 233 , 30/08/2002 s. 0036 - 0037



Neuvoston päätös, tehty 12 päivänä heinäkuuta 2002, luvan antamisesta Helleenien tasavallalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 2 ja 28 a artiklasta poikkeavaa toimenpidettä (2002/736/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon jäsenvaltioiden liikevaihtoverojärjestelmän yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun kuudennen neuvoston direktiivin 77/388/ETY(1) ja erityisesti sen 27 artiklan 1 kohdan, ottaa huomioon komission ehdotuksen, sekä katsoo seuraavaa: (1) Kreikan hallitus on komission pääsihteeristön 15 päivänä marraskuuta 2001 kirjaamalla kirjeellä pyytänyt lupaa soveltaa kierrätettäviä jätteitä koskevaa erityistä verotustoimenpidettä. (2) Muille jäsenvaltioille ilmoitettiin tästä pyynnöstä 22 päivänä marraskuuta 2001. (3) Tämän poikkeuksen tarkoituksena on vapauttaa verosta sellaisten verovelvollisten toimesta tapahtuvat kierrätettävien jätteiden, kuten metalliromun, rautaa ja terästä olevien jätteiden sekä lasi-, paperi- ja kartonkijätteen luovutukset ja yhteisön sisäiset hankinnat, joiden suorittama näiden tuotteiden myynti on edeltävänä vuonna ollut alle 900000 euroa. Lisäksi tarkoituksena on vapauttaa verosta muiden kuin rautametallien luovutukset ja yhteisön sisäiset hankinnat yrityksen verottoman liikevaihdon määrästä riippumatta. (4) Verovelvolliset, joiden liiketoimet kuuluvat näiden erityisten verotustoimenpiteiden mukaisten poikkeusten soveltamisalaan, voivat Helleenien tasavallan määräämin edellytyksin saada luvan olla soveltamatta näitä poikkeuksia liiketoimiinsa. (5) Nämä erityiset verotustoimenpiteet ovat tehokas tapa torjua veropetoksia tällä toimialalla, jolla arvonlisäveron kanto on erityisen vaikeaa, koska toimintoja on vaikea yksilöidä ja valvoa. (6) Nämä erityiset verotustoimenpiteet täyttävät näin ollen direktiivin 77/388/ETY 27 artiklassa asetetut ehdot. (7) Euroopan parlamentille ja neuvostolle 7 päivänä kesäkuuta 2000 antamassaan tiedonannossa komissio julkisti strategian, jolla se pyrkii parantamaan arvonlisäverojärjestelmän toimintaa lyhyellä tähtäimellä myös järkiperäistämällä tällä hetkellä voimassa olevia lukuisia poikkeuksia. Tämä järkiperäistäminen voi kuitenkin joissain tapauksissa merkitä sitä, että jotkut erityisen tehokkaat poikkeukset laajennetaan koskemaan kaikkia jäsenvaltioita. (8) Poikkeus olisi sen vuoksi myönnettävä 31 päivään joulukuuta 2003, mikä antaa mahdollisuuden arvioida sen yhteensopivuutta arvonlisäverojärjestelmää koskevan yleisen lähestymistavan ja erityisesti poikkeusmenettelyjen järkiperäistämisen kanssa. (9) Tämä poikkeus ei vaikuta arvonlisäverosta saataviin Euroopan yhteisöjen omiin varoihin, ON TEHNYT TÄMÄN PÄÄTÖKSEN: 1 artikla Poiketen direktiivistä 77/388/ETY Helleenien tasavallalle annetaan lupa soveltaa 31 päivään joulukuuta 2003 kierrätettävien jätteiden verotusta koskevaa erityistä toimenpidettä, jäljempänä "erityisjärjestelmä". 2 artikla Direktiivin 77/388/ETY 2 artiklasta poiketen vapautetaan arvonlisäverosta: a) kierrätettävien jätteiden, kuten metalliromun, rautaa ja terästä olevien jätteiden sekä lasi-, paperi- ja kartonkijätteen luovutukset, mikäli niitä suorittavan yrityksen liikevaihto on alle 900000 euroa; b) muiden metallien kuin rautametallin luovutukset. 3 artikla Direktiivin 77/388/ETY 28 a artiklan 1 kohdan a alakohdasta poiketen vapautetaan arvonlisäverosta: a) kierrätettävien jätteiden, kuten metalliromun, rautaa ja terästä olevien jätteiden sekä lasi-, paperi- ja kartonkijätteen yhteisön sisäiset hankinnat, mikäli niitä suorittavan yrityksen liikevaihto on alle 900000 euroa; b) muiden metallien kuin rautametallin yhteisön sisäiset hankinnat. 4 artikla Artiklan 2 ja 3 mukaisen 900000 euron ylärajan laskemisessa voidaan muita metalleja kuin rautametalleja koskeva liikevaihto jättää huomiotta. 5 artikla Helleenien tasavallan on sallittava niiden verovelvollisten, jotka sitä pyytävät, olla soveltamatta erityisjärjestelmiä luovutuksiinsa ja yhteisön sisäisiin hankintoihinsa sellaisilla ehdoilla, jotka se katsoo tarpeelliseksi sen varmistamiseksi, että verovelvollisen arvonlisäverovelvoitteet täytetään asianmukaisesti. 6 artikla Tämä päätös on osoitettu Helleenien tasavallalle. Tehty Brysselissä 12 päivänä heinäkuuta 2002. Neuvoston puolesta Puheenjohtaja T. Pedersen (1) EYVL L 145, 13.6.1977, s. 1, direktiivi sellaisena kuin se on viimeksi muutettuna direktiivillä 2001/4/EY (EYVL L 22, 24.1.2001, s. 17).